Up-42/94
Datum: 1996-09-24T00:00:00.000+02:00
ecli: ECLI:SI:USRS:1996:Up.42.94
vrsta: drugi akti
zadeva: ustavna pritožba
objavljeno: Neobjavljeno | 24.09.1996
dokument: US18008
akt: Ustavna pritožba I. L. zoper sodbo Vrhovnega sodišča opr. št. U 941/92-4 z dne 24.2.1994
resitev: nesprejem ustavne pritožbe
izrek: Ustavna pritožba I. L. zoper sodbo Vrhovnega sodišča se ne sprejme.
stavek: Ker z izpodbijano sodbo pritožnici zatrjevana ustavna pravica očitno ni bila kršena, Ustavno sodišče ustavne pritožbe ni sprejelo.
odlocitev: sklep
geslo: Pravica do enakega sodnega varstva.

Lastnost stranke v upravnem postopku.
podlaga: Ustava, 22. čl.

Zakon o Ustavnem sodišču (ZUstS), 1. al. 2. odst. 55. čl.
datum_vloge: 1994-05-30T22:00:00.000Z
datum_odlocitve: 1996-09-23T22:00:00.000Z

# Up-42/94

24.9.1996

# S K L E P

Ustavno sodišče je v postopku za preizkus ustavne pritožbe I. L. iz P., ki jo zastopa E. D., odvetnik v P. na seji dne 24.9.1996 s k l e n i l o :

Ustavna pritožba I. L. zoper sodbo Vrhovnega sodišča opr. št. U 941/92-4 z dne 24.2.1994 se ne sprejme.

## O b r a z l o ž i t e v

Pritožnica z ustavno pritožbo, vloženo dne 30.5.1994, izpodbija sodbo Vrhovnega sodišča št. U 941/92-4 z dne 24.2.1994, s katero je bila v upravnem sporu zavrnjena njena tožba zoper Ministrstvo za pravosodje. Le-to je z odločbo št. 465-91/90-03 z dne 30.9.1992 zavrnilo njeno pritožbo zoper odločitev prvostopnega upravnega organa, ki je zavrnil njen predlog, da se izreče za nično odločba Komiteja za družbeno planiranje in družbenoekonomski razvoj Skupščine občine Piran št. 464-3/69-80 z dne 12.9.1980. V ustavni pritožbi pritožnica zatrjuje, da ji izpodbijana sodba "onemogoča biti stranka v postopku in s tem varovati svoje pravice in koristi, s čimer grobo posega v človekove pravice, deklarirane z mednarodno konvencijo (posredno 22. člen Ustave)". Ustavnemu sodišču predlaga, da izpodbijano sodbo odpravi in ugotovi, da ji gre pravica biti stranka v konkretnem postopku ter vrne zadevo sodišču v meritorno odločanje.

Po 22. členu Ustave je vsakomur zagotovljeno enako varstvo njegovih pravic v postopku pred sodiščem, ki odloča o njegovih pravicah, dolžnostih ali pravnih interesih. V obravnavani zadevi bi bila pritožnici pravica do enakega sodnega varstva lahko kršena, kolikor bi imela pravico zahtevati ugotovitev ničnosti odločbe v upravnem postopku, pa bi ji sodišče le-to neutemeljeno odreklo. Lastnost stranke v upravnem postopku ima samo oseba, o katere pravici, obveznosti ali pravni koristi se v konkretnem upravnem postopku odloča. Vrhovno sodišče je v izpodbijani sodbi pravilno ugotovilo, da pritožnica ni imela položaja stranke v postopku izdaje odločbe z dne 12.9.1980 in da iz tega razloga nima pravice zahtevati ugotovitve njene ničnosti.

Ker z izpodbijano sodbo zatrjevana ustavna pravica očitno ni bila kršena, Ustavno sodišče ustavne pritožbe ni sprejelo.

Senat Ustavnega sodišča je sprejel ta sklep na podlagi prve alinee drugega odstavka 55. člena Zakona o Ustavnem sodišču (Uradni list RS, št. 15/94) v sestavi: predsednik senata dr. Lovro Šturm in člana dr. Tone Jerovšek in mag. Matevž Krivic.

Predsednik senata

dr. Lovro Šturm